Angela Merkel kanslari boðar stofnun efnahagsbandalags Evrópu . Reuters Angela Merkel , kanslari Þýskalands , sagði í dag að fjárlagabandalag Evrópuþjóða sé við það að komast í burðarliðinn . Því muni fylgja sterk yfirsýn yfir fjárlög í því skyni að berjast við skuldakreppu evrusvæðisins . „ Við erum ekki bara að tala um fjárlagabandalag , við erum byrjuð að búa það til , “ sagði Merkel í ræðu í þinginu sem beðið hafði verið með eftirvæntingu . Hún bætti því við að það yrði „ fjárlagabandalag með ströngum reglum , að minnsta kosti fyrir evrusvæðið . “ Merkel sagði að síðustu mánuðir hafi verið lýjandi og einkennst af ringulreið á mörkuðum , hættunni á greiðslufalli himinhárra skulda Grikkja og pólitískum átökum í Evrópusambandinu . „ Ef einhver hefði sagt fyrir fáeinum mánuðum að í lok ársins 2011 myndum við vera í fullri alvöru að stíga ákveðin skref í átt að evrópsku stöðugleikasambandi , evrópsku bandalagi um fjárlög , í átt til þess að grípa til afskipta ( af fjárlögum ) í Evrópu , þá hefði hann verið talinn galinn , “ sagði Merkel . Í ræðunni gerði Merkel grein fyrir því sem hún sagði vera markmið Þýskalands , stærsta efnahagsveldis Evrópusambandsins , í aðdraganda leiðtogafundar í Brussel í næstu viku . Merkel ætlar að funda með Sarkozy Frakklandsforseta á mánudaginn kemur og ætla þau að móta þar sameiginlega afstöðu fyrir leiðtogafundinn .